b'\n_START_ARTICLE_\nOpiskelijavaihto\n_START_PARAGRAPH_\nOpiskelijavaihto on toimintaa, jossa opiskellaan osa kotimaisesta tutkinnosta ulkomailla. Vaihto voidaan suorittaa esimerkiksi vastavuoroisesti - niin, ett\xc3\xa4 kohteesta tulee vaihto-opiskelija l\xc3\xa4htij\xc3\xa4n opiskelupaikkaan. Opiskelijavaihto on merkitt\xc3\xa4v\xc3\xa4 osa korkeakoulujen arkea ja se voi my\xc3\xb6s sis\xc3\xa4lty\xc3\xa4 pakollisena osana tutkintoon._NEWLINE_Vaihtoon l\xc3\xa4hdet\xc3\xa4\xc3\xa4n tyypillisesti korkeakoulujen kahdenv\xc3\xa4listen sopimusten tai ohjelmien, kuten Erasmuksen kautta. Opiskelupaikan voi j\xc3\xa4rjest\xc3\xa4\xc3\xa4 my\xc3\xb6s itse tai eri vaihto-organisaatioiden avulla, mik\xc3\xa4li oppilaitoksen kautta ei l\xc3\xb6ydy tai saa sopivaa vaihtopaikkaa. Opiskelupaikkansa itse tai vaihto-organisaation avulla j\xc3\xa4rjest\xc3\xa4v\xc3\xa4 opiskelija on ns. omatoimivaihtari._NEWLINE_Vanhin tieto suomalaisen ulkomailla harjoittamista opinnoista on vuodelta 1291, kun Petrus Dacus de Finlandia l\xc3\xa4hetettiin opiskelemaan logiikkaa \xc3\x85rhusiin. Muita historiallisia esimerkkej\xc3\xa4 on esimerkiksi Mikael Agricolan humanististen aineiden ja teologian opinnot Wittenbergin yliopistossa vuonna 1536.'